## Ivace Energia destinarà 750.000 euros per a impulsar la biomassa en empreses i entitats

*** El termini per a presentar sol·licituds estarà obert fins al pròxim 3 de novembre**

L’Institut Valencià de Competitivitat Empresarial (Ivace) ha obert la convocatòria d’ajudes per a impulsar la biomassa en les empreses i les entitats del nostre territori, per a la qual cosa destinarà enguany un total de 750.000 euros.

Aquesta línia d’ajudes a fons perdut preveu, amb caràcter general, ajudes que arriben al 45 % del cost dels projectes que suposen la utilització de la biomassa. A més, en el cas de les mitjanes empreses, aquest percentatge pot augmentar 10 punts i per a les petites empreses i entitats, un màxim de 20 punts.

El termini per a la presentació de sol·licituds es prolongarà fins al pròxim 3 de novembre i es podrà acollir a aquestes ajudes qualsevol entitat o persona jurídica, de naturalesa pública o privada, incloent-hi les agrupacions sense personalitat jurídica i les comunitats de béns, així com empresàries o empresaris individuals.

**Actuacions susceptibles de suport**

Aquesta línia d’ajudes preveu donar suport als equips per al tractament en camp de la biomassa per a estellar-la o empacar-la, per a utilitzar-la en processos energètics.

Així mateix, es donarà suport a l’adquisició de maquinària específica per al tractament de la biomassa, per a ús energètic en camp, a fi de facilitar-ne la recollida i el transport, de manera que es reduïsquen els costos que se n’associen al transport.

També se subvencionarà la maquinària de tala i les processadores, incloent-hi els respectius accessoris, així com compactadores, sempre que s’apliquen exclusivament a projectes de recollida de biomassa per a ús energètic.

D’altra banda, l’Ivace sufragarà els costos de l’adaptació de camions cisterna amb equips específics per a la distribució i/o el subministrament de biomassa, així com les inversions en equips i maquinària específica per a l’adaptació de camions cisterna destinats a la distribució i/o el subministrament a granel de biomassa per a ús energètic, incloent-hi sistemes pneumàtics, mecànics i de pesada.

A més, es proporcionarà suport econòmic per a la maquinària específica i les instal·lacions per a fabricació de pèl·lets/briquetes/estelles i biocombustibles assimilables per a ús energètic. En aquest sentit, cal destacar que la matèria primera a partir de la qual s’elaboren els pèl·lets, les briquetes i els productes assimilables haurà de tindre com a origen la biomassa, en qualsevol de les seues formes: residus forestals, agrícoles, orgànics urbans (FORSU), orgànics industrials o matèria primera procedent de cultius energètics.

Cal destacar que totes aquestes línies d’incentius podran comptar amb el cofinançament del Fons Europeu de Desenvolupament Regional (FEDER) a través del Programa operatiu de la Comunitat Valenciana 2021-2027, dins de l’objectiu polític 2 *Una Europa més verda, baixa en carboni, amb zero emissions netes de carboni i resilient.*

Fecha: 20/07/2023